Täienduseks Paikvaatluse protokollile nr 7.2-5.3/290-2 soovin avaldada järgmist e menetluseosalise taotlused ja ütlused, sh vastuväited:

1. Vaatlusprotokolli tuvastatud asjaolude kirjelduses on lause, et „otstes olevatest ruumidest kaugemal olevasse evakuatsioonitrepikotta otse ei pääse“. – Tegelikkuses pääseb hoone keskosa kaudu teise evakuatsioonitrepikotta.

2. Teade, et hoone ei vasta tuleohutuse nõuetele (puudub teine nõuetekohane evakuatsioonipääs) tuli suure üllatusena ja tegi ka üsna nõutuks, kuna teostasime aastatel 2011/2012 hoone rekonstrueerimisprojekti, mille käigus soojustasime ja viimistlesime välisfassaadi, vahetasime välja katuse, soojustasime pööningu. Selle projekti teostamiseks andis heakskiidu Lõuna-Eesti Päästekeskus oma kinnitusega 5-57 18. aprillil 2011. aastal. Käesolevaga esitatud nõudmise tõttu tuleb lõhkuda äsja renoveeritud välisfassaadi ja siseruumides teostatud värsked remonditööd tuleb ümber teha. Kõik see nõuab rahalisi vahendeid. Kuna maksame pangale alles renoveerimiseks võetud laenu, ei ole võimalik uusi kulutusi enne aastat 2020 planeerida ja nõutavaid lisaevakuatsiooniväljapääse ehitada.

Kohaliku päästeteenistuse juht käis konsulteerimas, kuidas vajadusel päästetöid korraldada ja nende arvates on võimalik maja otstes olevatest osadest hoolealuseid päästa ka tuletõkke sektsiooni jääva rõdu kaudu, juhul kui külgnevat evakuatsioonitrepikoda pole võimalik kasutada.

Palun seega tõsiselt kaaluda lisaväljapääsude nõuete esitamist, võib-olla on võimalik inimeste ohutus tagada teiste vahenditega.

Eestis on analoogse projektiga majades tegutsemas teisigi hooldekodusid ja mitte kõigilt neilt

ei ole nõutud lisaevakuatsioonipääsude rajamist.

15.veebruar 2017

Merike Siht

OÜ Avitar juhatuse liige

*/allkirjastatud digitaalselt/*